

**600.0105.06.05.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

6 մայիսի 2015 թվականի №105Ա  
ք. Երևան

«ԷՆԵՐԳՈՏԵԽՆԻԿԱ» ՍԱՀՄԱՆԱՓԱԿ ՊԱՏԱՍԽԱՆԱՏՎՈՒԹՅԱՄԲ ԸՆԿԵՐՈՒԹՅԱՆ «ԷՆԵՐԳՈՏԵԽՆԻԿԱ-1» ՀՈՂՄԱՅԻՆ ԷԼԵԿՏՐԱԿԱՅԱՆՈՒՄ ԷԼԵԿՏՐԱԿԱՆ ԷՆԵՐԳԻԱՅԻ (ՀԶՈՐՈՒԹՅԱՆ) ԱՐՏԱԴՐՈՒԹՅԱՆ №0536 ԼԻՑԵՆԶԻԱՅԻ ԳՈՐԾՈՂՈՒԹՅՈՒՆԸ ԿԱՍԵՑՆԵԼՈՒ ՄԱՍԻՆ

Հաշվի առնելով՝

ա) որ Հայաստանի Հանրապետության հանրային ծառայությունները կարգավորող հանձնաժողովի (այսուհետ՝ Հանձնաժողով) 2014 թվականի ապրիլի 9-ի №84Ա որոշմամբ «ԷՆԵՐԳՈՏԵԽՆԻԿԱ» սահմանափակ պատասխանատվությամբ ընկերությանը (այսուհետ՝ Ընկերություն) տրամադրվել է Հայաստանի Հանրապետության Շիրակի մարզի Մայիսյան համայնքի վարչական տարածքում՝ «Էներգոտեխնիկա-1» հողմային էլեկտրակայանում (այսուհետ՝ Կայան) էլեկտրական էներգիայի (հզորության) արտադրության №0536 լիցենզիան (այսուհետ՝ Լիցենզիա)՝ մինչև 2030 թվականի մարտի 29-ը գործողության ժամկետով, որի կառուցման ժամանակահատվածը մինչև 2016 թվականի մարտի 29-ն է,

բ) Ընկերության 2015 թվականի մարտի 12-ի №008 գրությամբ Հանձնաժողով ներկայացված տեղեկատվությունն առ այն, որ իրականացված ուսումնասիրությունները ցույց են տվել, որ Կայանը, հաշվի առնելով տեղանքի ռելիեֆը, պետք է կառուցվի այլ վայրում. Կայանի կառուցման տեղանքի հետագա չափումներից պարզ է դարձել, որ այն Ընկերության սեփականությունը հանդիսացող հողատարածքից դուրս է և գտնվում է Հայաստանի Հանրապետության Շիրակի մարզի Մայիսյան համայնքի սեփականությունը հանդիսացող հողատարածքի վրա, ինչով պայմանավորված՝ Կայանը որպես ինքնակամ կառույց դիտարկելու հարց է ծագել,

գ) որ Հանձնաժողովը 2015 թվականի մարտի 23-ից Ընկերության նկատմամբ հարուցել է վարչական վարույթ՝ էներգետիկայի բնագավառում գործունեության լիցենզավորման պահանջներին վերոնշյալ փաստերի համապատասխանության ստուգման նպատակով,

դ) Ընկերության 2015 թվականի մարտի 23-ի №Է-011 գրությամբ Հանձնաժողով ներկայացված` Ընկերությանը հասցեագրված Հայաստանի Հանրապետության Շիրակի մարզպետի տեղակալի 2015 թվականի մարտի 20-ի №02.2/1380-15 գրությունը, համաձայն որի՝ Հայաստանի Հանրապետության Շիրակի մարզի Մայիսյան համայնքի ղեկավարը նախաձեռնել է համայնքի վարչական տարածքում համայնքի սեփականությունը հանդիսացող գյուղատնտեսական նշանակության 0.00887հա մակերեսով հողամասի վրա Ընկերության կողմից ինքնակամ կառուցված հողմաէլեկտրակայանի շինությունն օրինականացնելու և նշված հողամասի նպատակային նշանակությունը փոխելու գործընթաց: Հողամասի նպատակային նշանակությունը փոխելու առաջարկության վերաբերյալ միջգերատեսչական հանձնաժողովի կողմից Հայաստանի Հանրապետության Շիրակի մարզպետարան համապատասխան եզրակացություն չի ներկայացվել,

ե) որ Հանձնաժողովը Ընկերությունից պահանջել է վերը նշված խնդրի լուծման ընթացքի վերաբերյալ համապատասխան հիմնավորող փաստաթղթեր, ինչով պայմանավորված՝ երկարաձգել է Ընկերության նկատմամբ հարուցված վարչական վարույթի ժամկետը,

զ) որ «Էներգետիկայի մասին» Հայաստանի Հանրապետության օրենքի 24-րդ հոդվածի 2-րդ կետի համաձայն՝ գործունեության լիցենզիա տրվում է, եթե նման հայտով Հանձնաժողով դիմած իրավաբանական անձը սեփականության իրավունքով կամ պայմանագրով իր տնօրինության տակ ունի անհրաժեշտ գույք,

է) որ Հանձնաժողովի 2013 թվականի նոյեմբերի 1-ի №374Ն որոշմամբ հաստատված՝ էներգետիկայի բնագավառում գործունեության լիցենզավորման կարգի (այսուհետ՝ Կարգ) 9-րդ կետի համաձայն՝ հայտը պետք է պարունակի Կարգի №2 հավելվածով սահմանված փաստաթղթերը, Կարգի 10-րդ կետի համաձայն՝ հայտատուն, օրենքով սահմանված կարգով, պատասխանատվություն է կրում Հանձնաժողով ներկայացրած տեղեկատվության հավաստիության համար, Կարգի №2 հավելվածի՝ լիցենզավորման համար անհրաժեշտ փաստաթղթերի ցանկի 1-ին կետի 2-րդ ենթակետի համաձայն՝ հայտը պետք է պարունակի լիցենզավորված գործունեության իրականացման համար անհրաժեշտ հողամասի նկատմամբ իրավունքները հաստատող փաստաթղթերը և համապատասխան որակավորում ունեցող անձի կողմից կազմված հողամասի հատակագիծը,

ը) որ լիցենզիա ստանալու հայտն Ընկերության կողմից ներկայացվել է սահմանված պահանջներին համապատասխան, սակայն հետագայում Կայանը կառուցվել է Հայաստանի Հանրապետության Շիրակի մարզի Մայիսյան համայնքի սեփականությունը հանդիսացող հողատարածքի վրա, այսինքն՝ Ընկերությունը լիցենզավորված գործունեության իրականացման, մասնավորապես, Կայանի կառուցման համար անհրաժեշտ հողատարածքի նկատմամբ գրանցված իրավունքներ չունի,

թ) որ Հանձնաժողովի աշխատակազմի կողմից իրականացված վարչական վարույթի արդյունքում փաստվել է Ընկերության կողմից «Էներգետիկայի մասին» Հայաստանի Հանրապետության օրենքի 24-րդ հոդվածի 2-րդ մասի, Կարգի 9-րդ, 10-րդ կետերի և №2 հավելվածի խախտման հանգամանքը, և

հիմք ընդունելով «Էներգետիկայի մասին» Հայաստանի Հանրապետության օրենքի 42-րդ հոդվածի 1-ին կետի «գ» ենթակետը` Հանձնաժողովը **որոշում է.**

1. «Էներգետիկայի մասին» Հայաստանի Հանրապետության օրենքի 24-րդ հոդվածի 2-րդ կետի, Կարգի 9-րդ, 10-րդ կետերի և №2 հավելվածի խախտման հիմքով կասեցնել Լիցենզիայի գործողությունը՝ մինչև խախտման պատճառի վերացումը:
2. Ընկերությանը՝
   1. սույն որոշումն ուժի մեջ մտնելու պահից եռամսյա ժամկետում Հանձնաժողով ներկայացնել լիցենզավորված գործունեության իրականացման, այն է՝ Կայանի կառուցման համար անհրաժեշտ համապատասխան նպատակային նշանակությամբ հողամասի նկատմամբ իրավունքները հաստատող փաստաթղթերը և համապատասխան որակավորում ունեցող անձի կողմից կազմված հողամասի հատակագիծը.
   2. ընդունել իգիտություն, որ Ընկերությունն իրավասու է սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով կամ Հայաստանի Հանրապետության վարչական դատարան:
3. Սույն որոշումն ուժի մեջ է մտնում ստորագրման պահից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ

ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ

ՀԱՆՁՆԱԺՈՂՈՎԻ ՆԱԽԱԳԱՀ՝ Ռ. ՆԱԶԱՐՅԱՆ

ք. Երևան

6 մայիսի 2015թ.

ժամը 1600